(35)

За целите на настоящите насоки: 1. „помощ“ означава всяка мярка, която изпълнява всички критерии, посочени в член 107, параграф 1 от Договора; 2. „селскостопански сектор“ означава всички предприятия, занимаващи се с първично производство, преработка и търговия със селскостопански продукти; 3. „селскостопански продукти“ означава продуктите, изброени в приложение I към Договора, с изключение на рибните продукти и продуктите от аквакултури, изброени в приложение I към Регламент (ЕС) № 1379/2013 на Европейския парламент и на Съвета (28); 4. „схема за помощ“ означава всеки акт, на основата на който, и без да се изискват допълнителни мерки за прилагане, индивидуална помощ може да се предостави на предприятията, определени в този акт по общ и абстрактен начин, и всеки акт, на основата на който помощ, която не е свързана с конкретен проект, може да бъде предоставена на едно или няколко предприятия за неопределен период от време и/или в неопределен размер; 5. „най-отдалечени региони“ означава регионите, посочени в алинея първа на член 349 от Договора; 6. „малки острови в Егейско море“ означава малките острови в Егейско море, посочени в член 1, параграф 2 от Регламент (ЕС) № 229/2013 (29); 7. „програма за развитие на селските райони“ означава програма за развитие на селските райони, както е предвидено в член 6, параграф 1 от Регламент (ЕС) № 1305/2013; 8. „селскостопанска дейност“ означава производството, преработката и предлагането на пазара на селскостопански продукти; 9. „гора“ означава земна площ, която се простира върху повече от 0,5 хектара с дървета на височина над 5 метра и с покритие на короните над 10 %, или дървета, които могат да достигнат тези прагови стойности in situ. Понятието не включва земна площ, която е с преобладаващо земеделско или градско земеползване. Дадена държава членка или регион може да избере да прилага друго определение за „гора“ въз основа на съществуващото национално законодателство или система за инвентаризация. Държавите членки или регионите трябва да представят такова определение в нотификацията и, когато се отнася до мярка за развитие на селските райони, то се представя в програмата за развитие на селските райони; 10. „първично селскостопанско производство“ означава производството на продукти на почвата и на животновъдството, изброени в приложение I към Договора, без да се извършват никакви по-нататъшни операции, с които се променя естеството на такива продукти; 11. „преработка на селскостопански продукти“ означава всяко обработване на селскостопански продукт, в резултат на което се получава продукт, който също е селскостопански продукт, с изключение на дейностите, извършвани в стопанството, нужни за приготвяне на животински или растителен продукт за първа продажба; 12. „търговия със селскостопански продукт“ означава държане или излагане с цел продажба, предлагане за продажба, доставяне или изобщо за пускане на пазара по какъвто и да било друг начин, с изключение на първата продажба от първичния производител на прекупвач или преработвател, както и всяка една дейност по подготвяне на продукта за тази първа продажба; продажба от първичен производител на крайни потребители се счита за търговия със селскостопански продукти, ако се осъществява в самостоятелни помещения, предвидени за тази цел; 13. „МСП“ или „микро-, малки и средни предприятия“ означава предприятия, които изпълняват критериите в приложение I към Регламент (ЕС) № 702/2014 на Комисията (30); 14. „големи предприятия“ означава предприятия, които не изпълняват критериите, определени в приложение I към Регламент (ЕС) № 702/2014; 15. „предприятие в затруднено положение“ означава предприятие, по отношение на което е изпълнено поне едно от следните обстоятелства: (а) в случай на дружество с ограничена отговорност (различно от МСП, което съществува от по-малко от три години), когато повече от половината от записания акционерен капитал е изразходван поради натрупани загуби. Такъв е случаят, когато приспадането на натрупаните загуби от резервите (и всички други елементи, които по принцип се считат за част от собствения капитал на дружеството) води до отрицателен кумулативен резултат, който надвишава половината от записания акционерен капитал. За целите на тази разпоредба „дружество с ограничена отговорност“ се отнася по-специално до видовете дружества, посочени в приложение I към Директива 2013/34/ЕС на Европейския парламент и на Съвета (31), а понятието „акционерен капитал“ включва, когато е приложимо, премии от акции; (б) в случай на дружество, при което поне част от членовете носят неограничена отговорност за дълговете на дружеството (различно от МСП, което съществува от по-малко от три години), когато повече от половината от капитала му, посочен в баланса на дружеството, е изразходван поради натрупани загуби. За целите на настоящата разпоредба „дружество, при което поне част от членовете носят неограничена отговорност за дълговете на дружеството“ се отнася по-специално до видовете дружества, упоменати в приложение II към Директива 2013/34/ЕС; (в) когато предприятието е в процедура по колективна несъстоятелност или отговаря на критериите на националното право, за да бъде подложено на процедура по колективна несъстоятелност по искане на неговите кредитори; (г) когато предприятието е получило помощ за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране; (д) в случай на предприятие, което не е МСП и през последните две години: (i) съотношението задължения/собствен капитал на предприятието е било по-голямо от 7,5; както и (ii) съотношението за лихвено покритие на предприятието, изчислено на основата на EBITDA, е било под 1,0. 16. „земеделско стопанство“ означава единица, състояща се от земя, помещения и съоръжения, използвани за първично селскостопанско производство; 17. „интензитет на помощ“ представлява брутният размер на помощта, изразен като процент от допустимите разходи преди приспадането на данъци или други такси; 18. „индивидуална помощ“ означава помощ ad hoc и предоставяне на помощ на отделни бенефициери въз основа на схема за помощ; 19. „помощ ad hoc“ означава помощ, която не е предоставена въз основа на схема за помощ; 20. „брутен еквивалент на безвъзмездна помощ“ означава размерът на помощта, ако тя е била предоставена на бенефициера под формата на безвъзмездни средства, преди приспадането на данъци или други такси; 21. „дата на предоставяне на помощта“ е датата, на която законовото право за получаване на помощта е предоставено на бенефициера съгласно приложимото национално законодателство; 22. „група производители и организация на производители“ означава група или организация, създадена за целите на: (а) адаптиране към пазарните изисквания на продукцията и производството на производители, които са членове на такава група производители или организация на производители; или (б) съвместно пускане на стоки на пазара, включително подготовка за продажба, централизиране на продажбите и доставка до купувачите на едро; или (в) установяване на общи правила за информация за продукцията, в частност за прибирането на реколтата и наличностите; или (г) други дейности, които могат да се извършват от групи производители или организации на производители, като изграждане на умения и организация за стопанска и търговска дейност и улесняване на иновационните процеси; 23. „възстановяем аванс“ означава заем за проект, който се изплаща на една или повече части, като условията за погасяване зависят от изхода на проекта; 24. „вредител по растенията“ означава вредни организми, съгласно определеното в член 2, параграф 1, буква д) от Директива 2000/29/ЕО на Съвета (32); 25. „начало на работа по проекта или на дейността“ означава настъпилото най-напред от следните: започване на дейностите; начало на строителните работи, свързани с инвестицията; първият правно обвързващ ангажимент за поръчване на оборудване; ползването на услуги или всеки друг ангажимент, който прави проекта или дейността необратими. закупуването на земя и подготвителните дейности като получаването на разрешителни и провеждането на проучвания на осъществимостта не се считат за започване на работата по проекта или дейността. Закупуването на земя, посочено в точка (144)(a), второ изречение, (503)(a), второ изречение и (636)(a), когато допустимите разходи за закупуване на земя се равняват на 100 % от допустимите инвестиционни разходи, се приема за начало на работата по проекта или дейността; 26. „последваща фискална схема“ е схема под формата на данъчни предимства, която представлява изменена версия на вече съществуваща фискална схема под формата на данъчно предимство и която я заменя; 27. „мъртви животни“ означава животни, които са убити чрез евтаназия със или без установена диагноза, или са умрели, включително мъртвородени и неродени животни, в земеделско стопанство или в помещение, или при транспорт, но които не са заклани за консумация от човека; 28. „защитено животно“ означава всяко животно, което е защитено от законодателството на ЕС или от националното законодателство; 29. „млад земеделски стопанин“ означава лице на не повече от 40 години към датата на подаване на заявлението за помощ, което притежава съответни професионални умения и знания и за пръв път се установява в земеделско стопанство в качеството на ръководител на такова стопанство; 30. „голям инвестиционен проект“ означава инвестиция в селски райони, както е посочено в част II, глава 3 от настоящите насоки, с допустими разходи над 50 млн. EUR, изчислени по цени и обменни курсове към датата на отпускане на помощта; 31. „коригиран размер на помощта“ е позволеният максимум на размера на помощта за голям инвестиционен проект, изчислен по следната формула: максимален размер на помощта = R × (50 + 0,50 × B + 0,34 × C), където R е максималният интензитет на помощта, приложим в съответната зона, с изключение на увеличения интензитет на помощта за МСП. B е частта от допустимите разходи между 50 и 100 млн. EUR. C е частта от допустимите разходи над 100 млн. EUR; 32. „материални активи“ означава активи, свързани със земя, сгради и съоръжения, машини и оборудване; 33. „нематериални активи“ означава активи, които нямат физически или финансов израз, като патенти, лицензи, ноу-хау или друга интелектуална собственост; 34. „неблагоприятно климатично събитие, което може да бъде приравнено на природно бедствие“ означава неблагоприятни климатични условия като слана, бури и градушка, заледяване, пороен или непрекъснат дъжд или тежко засушаване, които унищожават над 30 % от средногодишната продукция, изчислена въз основа на предходния тригодишен период или от средния обем за три години на база предходния петгодишен период, като се изключват най-високият и най-ниският показател; 35. „друго неблагоприятно климатично събитие“ означава неблагоприятни метеорологични условия, които не отговарят на условията по точка (35)34 от настоящите насоки; 36. „екологичен инцидент“ означава конкретен случай на замърсяване, заразяване или влошаване на качеството на околната среда, който е свързан с конкретно събитие и е с ограничен териториален обхват, разрушава повече от 30 % от средногодишното производство на предприятието с дейност в селскостопанския сектор през предходния тригодишен период или от средния обем за три години на база предходния петгодишен период, като се изключват най-високият и най-ниският показател. Тя не включва общи екологични рискове, които нямат връзка с конкретно събитие, като например изменението на климата или замърсяването на атмосферата; 37. „катастрофично събитие“ означава непредвидено събитие, свързано с живата или неживата природа, предизвикано от човешка дейност, което води до съществени нарушения в горските структури и евентуално причинява сериозни икономически щети на сектора на горското стопанство; 38. „стандарт на ЕС“ означава задължителен стандарт, който е определен в правото на Съюза и определя стандарта, който отделните предприятия трябва да постигнат, по-специално по отношение на околната среда, хигиената и хуманното отношение към животните; съответно стандартите или целите, определени на равнището на Съюза, които са задължителни за държавите членки, но не и за индивидуални предприятия, не се считат за стандарти на Съюза; 39. „инвестиции в непроизводствени дейности“ означава инвестиции, които не водят до нетно увеличение на стойността или рентабилността на стопанството; 40. „инвестиции за привеждане в съответствие със стандарт на Съюза“ означава инвестиции, направени за привеждане в съответствие със стандарт на Съюза след изтичането на преходния период, предвиден в законодателството на Съюза; 41. „консултация“ означава предоставена в рамките на един и същ договор пълна консултация; 42. „родословна книга“ означава всяка книга, регистър, досие или носител на данни, (а) която се попълва от организация или сдружение на животновъди, официално признати в дадена държава членка, в която тази организация или сдружение на животновъди са били учредени, както и (б) в която се вписват или регистрират чистопородните разплодни животни от определена порода, като се посочват и техните прародители; 43. „активен земеделски стопанин“ означава активен земеделски стопанин по смисъла на член 9 от Регламент (ЕС) № 1307/2013; 44. „по-слабо развити райони“ означава райони, в които брутният вътрешен продукт (БВП) на глава от населението е по-малък от 75 % от средния БВП на ЕС—27; 45. „ЕС-25“ означава 25-те държави членки на Съюза, които са били държави членки към май 2005 г.; 46. „ЕС-27“ означава 27-те държави членки на Съюза, които са били държави членки към януари 2007 г.; 47. „капитални работи“ означава работи, предприети лично от земеделския стопанин или от негови работници, с които се създава актив; 48. „дребномащабна инфраструктура“ означава инфраструктура с допустими разходи, ограничени до 2 млн. EUR; 49. „биогориво, произведено от хранителни култури“ означава биогориво, произведено от зърнени култури и други култури, богати на скорбяла, захар и маслодайни култури, съгласно определението в Предложението на Комисията за Директива на Европейския парламент и на Съвета за изменение на Директива 98/70/ЕО относно качеството на бензиновите и дизеловите горива и за изменение на Директива 2009/28/ЕО за насърчаване използването на енергия от възобновяеми източници (33); 50. „земеделска площ“ означава площ, която е заета от обработваема земя, постоянно затревени площи и постоянни пасища или трайни насаждения, определени в член 4 от Регламент (ЕС) № 1307/2013; 51. „управител на земя“ означава предприятие, което управлява земи, различно от предприятие с дейност в селскостопанския сектор; 52. „разходи по трансакции“ означава допълнителни разходи, свързани с изпълнението на ангажимент, които обаче не произтичат непосредствено от изпълнението му или които не са включени в разходите или в пропуснатите доходи, които са компенсирани директно; те могат да бъдат изчислени въз основа на стандартни разходи; 53. за целите на опазването на генетичните ресурси в селското и в горското стопанство: (а) „опазване in situ“ в селското стопанство означава опазване на генетичен материал в екосистемите и естествените местообитания, и запазване и възстановяване на жизнеспособни популации от видове или диви породи в естествената им среда, а в случая на опитомени породи животни или култивирани растителни видове — в земеделската среда, в която са развили своите отличителни качества; (б) „опазване in situ“ в горското стопанство означава опазване на генетичен материал в екосистемите и естествените местообитания, както и поддържането и възстановяването на жизнеспособни популации от видове в тяхното естествено обкръжение; (в) „опазване в земеделско или горско стопанство“ означава опазване in situ и развитие на ниво земеделско или горско стопанство; (г) „опазване ex situ“ означава опазване на генетичен материал за селското или горското стопанство извън естественото му местообитание; (д) „колекция ex situ“ означава колекция на генетичен материал за селското стопанство, държан извън естественото му местообитание; 54. „храни“ означава храни, които не са селскостопански продукти и които са изброени в приложение I към Регламент (ЕС) № 1151/2012 на Европейския парламент и на Съвета (34); 55. „постоянни разходи, произтичащи от участие в схема за качество“ означава разходите, възникнали от присъединяването към подпомагана схема за качество, и годишната вноска за участие в тази схема за качество, включително, когато е необходимо, разходите за проверки, които се изискват за удостоверяване спазването на спецификациите на схемата за качество; 56. „къса верига на доставки“ означава верига на доставки, в която участват ограничен брой икономически оператори, поели ангажимент да си сътрудничат и посветени на местното икономическо развитие и близките териториални и социални отношения между производители, преработватели и потребители; 57. „член на земеделско домакинство“ означава физическо или юридическо лице или група физически или юридически лица, независимо от статута на групата и нейните членове по силата на националното законодателство, с изключение на селскостопанските работници. Когато юридическо лице или група от юридически лица се счита за член на земеделското стопанство, този член трябва да упражнява селскостопанска дейност в земеделското стопанство към момента на подаване на заявлението за помощи; 58. „клъстер“ означава групиране на независими предприятия, включително новосъздадени предприятия, малки, средни и големи предприятия, както и консултативни органи и/или научноизследователски организации, които целят да стимулират икономическата/иновативната дейност чрез утвърждаване на усилено взаимодействие, споделянето на съоръжения и обмена на знания и експертен опит, както и чрез ефективно допринасяне за трансфера на знания, свързването в мрежа и разпространяването на информация сред предприятията в клъстера; 59. „малък оператор“ означава микропредприятие, съгласно определението в Препоръка 2003/361 на Комисията (35), или физическо лице без стопанска дейност към момента на подаване на заявлението за помощ; 60. „местни пазари“ означава: (а) пазари в радиус от 75 км от стопанството на произход на продукта, в който радиус трябва да се осъществяват както преработката на продукта, така и продажбата му на крайния потребител; или (б) пазари, за които съответната програма за развитие на селските райони определя радиус в километри от стопанството на произход на продукта, в рамките на който трябва да се осъществяват както преработката на продукта, така и продажбата му на крайния потребител; или (в) пазари, за които съответната програма за развитие на селските райони дава убедително алтернативно определение; 61. „разходи за изпитвания за трансмисивна спонгиформна енцефалопатия (ТСЕ) и спонгиформна енцефалопатия по говедата (СЕГ)“ означава всички разходи, включително тези за комплекти за изпитвания и за събиране, транспортиране, изпитване, съхраняване и унищожаване на проби, необходими за пробовземане и лабораторни изпитвания в съответствие с глава В от приложение X към Регламент (ЕО) № 999/2001 на Европейския парламент и на Съвета (36); 62. „организация за научни изследвания и разпространение на знания“ означава субект (например университети и научноизследователски институти, агенции за технологичен трансфер, иновационни посредници, ориентирани към изследователската дейност, физически и/или виртуални организации за сътрудничество), независимо от неговия правен статут (учреден съгласно публичното или частното право) или начин на финансиране, чиято основна цел е да извършва независими фундаментални научни изследвания, индустриални научни изследвания или експериментална развойна дейност, съгласно определеното в Рамката за държавна помощ за научни изследвания, развитие и иновации, или да осигурява широко разпространение на резултатите от тези дейности чрез обучения, публикации или трансфер на знания. В случай че такъв субект извършва и стопански дейности, разходите и приходите от стопанските дейности трябва да се отчитат отделно. Предприятия, които могат да упражняват влияние върху такъв субект, например в качеството си на акционери или членове, не могат да се ползват с правото на преференциален достъп до неговия капацитет за научноизследователска дейност или до постигнатите от него резултати; 63. „сделка между несвързани лица“ са условията на сделка между договарящи се страни, които не се различават от условията, които биха били договорени между независими предприятия, и които не съдържат елемент на колюзия. Всяка сделка, която е резултат от открита, прозрачна и безусловна процедура, се разглежда като съответстваща на принципа на сделка между несвързани лица; 64. „устойчиво управление на горите“ означава използването на горите и залесените земи по начин и в степен, позволяващи да се съхрани биологичното им разнообразие, производителността, способността за възстановяване, жизнеността и потенциалът им да изпълняват, понастоящем и в бъдеще, подходящи екологични, икономически и социални функции на местно, национално и глобално равнище, без да се причинява вреда на други екосистеми; 65. „агро-лесовъдни системи“ означава системи за използване на земята, при които се отглеждат комбинирано дървета и селскостопански култури на една и съща площ; 66. „бързорастящи дървета“ означава видове с кратка ротация на гората, когато минималното време преди сечта е определено на по-малко от 8 години, а максималното — на не повече от 20 години; 67. „дървесни култури с кратък цикъл на ротация“ означава дървесни видове с код по КН 0602 90 41, определени от държавите членки, които се състоят от дървесни многогодишни култури, чиито корени или дънери остават в почвата след прибиране на реколтата, като през следващия сезон се появяват нови издънки и с максимален цикъл на реколтиране, определян от държавите членки, както е посочено в член 4, параграф 1, буква к) от Регламент (ЕС) № 1307/2013; 68. „слабо населени региони“ са регионите, приети от Комисията като такива в индивидуалните решения относно карти на регионалните помощи за периода от 1 юли 2014 до 31 декември 2020 г.; 69. „региони от тип „а““ означава регионите, определени в одобрена карта на регионалните помощи за периода от 1 юли 2014 до 31 декември 2020 г. в изпълнение на разпоредбите на член 107, параграф 3, буква а) от Договора; 70. „региони от тип „в““ означава регионите, определени в одобрена карта на регионалните помощи за периода от 1 юли 2014 до 31 декември 2020 г. в изпълнение на разпоредбите на член 107, параграф 3, буква в) от Договора; 71. „регион по NUTS 3“ означава регион, определен на ниво 3 от общата класификация на териториалните единици за статистически цели в съответствие с Регламент (ЕО) № 1059/2003 на Европейския парламент и на Съвета (37); 72. „неопределени предварително региони от тип „в““ означава региони, които дадена държава членка определя по свой избор като региони от тип „в“, при условие че докаже, че тези региони отговарят на определени социално-икономически критерии и че са посочени в одобрена карта за регионалната помощ за периода от 1 юли 2014 г. до 31 декември 2020 г. в изпълнение на разпоредбите на член 107, параграф 3, буква в) от Договора; 73. „предишни региони от тип „а““ означава регионите, определени като „региони от тип „а““ в одобрена карта на регионалните помощи за периода от 1 януари 2011 г. до 30 юни 2014 г.; 74. „карта на регионалните помощи“ означава списъкът с региони, посочени от дадена държава членка в съответствие с условията, определени в Насоките за регионалната държавна помощ за периода 2014—2020 г., и одобрени от Комисията; 75. „преработка на селскостопански продукти в неселскостопански продукти“ означава всяко обработване на селскостопански продукти, в резултат на което се получава продукт, който не е селскостопански продукт; 76. „план за оценка“ означава документ, който съдържа най-малко следните минимални елементи: целите на схемата за помощ, които трябва да бъдат оценени; оценяващите въпроси; показателите за резултатите; плануваната методология при провеждането на оценката; изискванията спрямо събирането на данни; предложения график за оценката, включително датата на представяне на окончателния доклад по оценката; описание на независимия орган, който провежда оценката, или на критериите за избирането му и реда и условията за гарантиране на публичност на оценката.